سمعوني يا المغاربة. من الآن فصاعدا قررت أنني نبقى نهضر معاكم إلكترونيا. ملي نبغي نقول ليكم شي حاجة غادي نكتبها ليكم فـ كيفاش وها العار بلا ما تسولوني علاش وكيفاش كيفاش. أنا عييت ما نهضر مع الوزير ديالي مصطفى الخلفي كنقول ليه الناس ديالك فالإتم والدوزيم مكرفصين علي وكيديرو علي الرقابة وكيديرو البتر للتصريحات ديالي ولكن حتى هو ما لقاش معاهم حل. سميرة سطايل وفيصل العرايشي صعاب عليه وهو عظامو باقيين طريين الله غالب. إيوا شنو بقى لي دابا نمشي نهضر فـ الجزيرة ما كاين لاش أولا نخاف ندير شي زبلة باللغة العربية وثانيا نخاف ينوض علي النحل ثاني وأنا اللي في يكفيني. عييت نخمم قلت مع راسي اللهم خوتنا فـ كيفاش. كنواعدكم يا المغاربة أنه من الآن فصاعدا ما غادي نخبي عليكم والو. اللي جاتني فراسي غادي نقولها ليكم وحتى داك الشي اللي ما كنقدرش نقولو فبلايص أخرى غادي نقولو ليكم فـ كيفاش. هنا غادي تعرفو شكون هوما العفاريت والتماسيح وهنا غادي تعرفو الشاذة والفاذة ديال العمل الحكومي وهنا غادي نتفاهم مع داك شباط اللي باغي يدير علي واعر وهنا غادي نرد الصرف لإلياس العماري وهنا غادي نجبد الودنين لعبد الله بوانو وعبد العزيز أفتاتي وهنا غادي نخبركم ملي تكون شي زيادة فليصانص والمازوط. وهنا اللي بغى يقول شي حاجة في ولا علي يكتبها أنا مع الشفافية وكنواعدكم أمام الله أنني ما غادي نخبي والو. فهمتوني ولالا